钦定古今图书集成/历象汇编/乾象典/第002卷 > 明阳玛诺天问略 > 月食问答
## 钦定古今图书集成/历象汇编/乾象典/第002卷 > 明阳玛诺天问略 > 月食问答

问：“望日月与日正对，则月光当满圆矣。然而或全无光，或一分有光，一分无光，其故何也？”曰：“地球悬于十二重天之中央，如鸡卵黄在青之中央。故日由西照地，地必有景射东；照东必有景射西。夫日轮恒在黄道上，若遇望日，而月轮亦在黄道上与日正对望，则地球障隔日月之间，月轮必入地景之内，太阳不能照之，故失光而食矣；渐出地景之外，太阳能照之，乃渐复得原光也。若浑然相对，全失光；若一分对一分不对，对者失光，不对者否矣。因知月轮失光而食，悉由于地景也。”